Akademskega umetnika Noriakija Sangawa v Kranju že poznamo, saj se je kot član japonske umetniške skupine Ryu, ki je nastala pod vodstvom prof. Toshihira Hamana predstavil leta 2017 ob petindvajset letnici vzpostavitve diplomatskih odnosov med Japonsko in Slovenijo na skupinski razstavi, kasneje pa je sodeloval tudi na Mednarodnem Festivalu likovnih umetnosti Kranj. Tokrat pa se bo predstavil na samostojni razstavi skupaj s hčerko Anno Sangawa Hmeljak. Občinstvo bosta nagovorila s slikami in risbami ter nas popeljala v dva popolnoma različna svetova. Na eni strani nas bo nagovarjala abstraktno navdihnjena pripoved meditativnega, na drugi pa pravljično domišljijska.

NORIAKI SANGAWA: Sámo ustvarjanje

V slikah Noriakija Sangawe vidimo vtise iz narave, ki se nadaljnjo povezujejo z dogajanjem v človekovi notranjosti in čustveno duhovni senzibilnosti kot nezavedni meditativni interpretaciji, v kateri išče harmonijo in predanost izlivajočo se na platno kot gmota razburkane zapenjene morske globine, v kateri je prisotna dinamika in energija brezčasne neskončne variabilne celote.

Ob tem bi lahko dodala, da je gmota točka neskončnih možnosti kot tudi priložnosti, ki omogočajo številne interpretacije in asociacije. Umetnik nas postavi pred nedefinirano abstrahirano platno, kjer je izrazna govorica v prvi vrsti podrejena moči in pomenu barve, saj le-ta prebudi naše občutenje in videnje, na podlagi temeljnih miselnih vzorcev, pa se sproži proces, v katerem začnemo z lastno interpretacijo zaznavati celoto. Neopredeljena fluidna masa nas na podlagi barvne govorice vodi v morske sfere, ki pa se sčasoma prelevijo v kozmične. Dinamika prelivanja in gibanja je kot ujet in zamrznjen trenutek, trenutek spremembe, preporoda, obnavljanja ali le-toka. Tok, v katerem lahko prepoznamo simboliko življenja, z vso svojo nepredvidljivo, viharno naravo in nedoumljivostjo kjer se zavestno prelije in izgubi v neopredeljeno lebdečo, usihajočo, izstopajočo kot tudi stekajočo igro nezavedne, a vendar kontrolirane celote.

Na slikarskem platnu se prelivajo in združujejo barve v različnih nivojih. Nizajoči skupki se zamejujejo ali odpirajo, so kot puhteča gmota, ki se razkraja, topi in razpada kot prikaz agregatnega stanja, kot voda in lastnosti, ki jo definirajo. Z njimi gradi kompozicijo polno napetosti in dinamike. Organske oblike bežijo v različne smeri in sem ter tja ustvarijo neko osrednjo točko, ki postane središče dogajanja. Prostor nastopa v kombinaciji svetlo temnega kontrasta z intenzivnimi in hladnimi barvami. Pri tem doseže iluzijo globine. Lahko bi rekli, da se igra s snovjo ter njeno močjo in težo. Na videz lažji element ostaja na površju, medtem ko težji tone v ozadje in se podreja tako v moči kot v vlogi. Slike označi z imeni, kot so: "Kritična točka, Navidezni tok, Potopitev, Prekipevanje valov" itd. kar vse bolj vpliva na povezavo del s simboliko življenja, čustveno vznemirjenostjo kot tudi na prehodno stanje med enim in drugim ter neko duševno metamorfozo.

Barvna paleta vsebuje odtenke modre, zelene, turkizno barvo kot tudi belo in sivinske tone. Vse barve so globoko zakoreninjene v naravnem okolju, hkrati pa v sebi nosijo tudi simbolično noto. Modra, kot prevladujoča spominja na vodo in s tem neposredno na morje, na neskončnost, oddaljenost ter intuicijo, kjer gre za neodvisno dojemanje in zaznavanje bistva nečesa. Vstopanje zelene simbolizira harmonijo, mir in sproščenost. Pridih turkizne barve je simbol komunikativnosti in samozavesti. Bela izstopa kot čistost, popolnost in duhovnost, medtem ko je siva povezava med poznanim in neznanim.

Bi lahko na njegovo delo gledali kot na umik od predmetnega ali na izvir nadnaravne sile in duhovnosti, v kateri preveva meditativno, ali gre tu za vprašanje in iskanje nečesa skritega v globini nezavednega, v globini duše? Predajanje toku in mislim, prihajajočih na površje, občutenje, razpoloženje vse se staplja na večplastni površini, kje se razliva narava človekove notranjosti, spomini kot doživetja polna energije. Pa vendar umetnik sam govori o iskanju trenutka, ki ga doseže in izpostavi, govori o časovni definiciji, o ujetosti, barvi in obliki, govori o poetiki in brezobličnem svetu.

ANNA SANGAWA HMELJAK

Anna Sangawa Hmeljak je mlada umetnica, študentka ilustracije na Akademiji za likovno umetnost. Svoj čas posveča tako ilustraciji kot stripom. S svojim delom se je predstavila že v srednješolskih letih v okviru projekta LUD Literatura na delavnici "Glavo v oblačke", kjer je bila del stripovskega almanaha "Ljubljana v oblačkih".

Na tokratni razstavi si lahko ogledamo različne risbe, njihov namen je lahko kot idejni koncept za nadaljnje razvijanje ali interpretiranje, tako karakternih kot tudi figuralnih izhodišč, ki bi v končni fazi lahko postali glavni junaki in izseki zgodb kakršnih smo sicer vajeni iz stripov ali knjižnih ilustracij. Kot vemo obe zvrsti predstavljata slikovno formo, medtem ko je ilustracija namenjena prikazu in razlagi neke čutne zgodbe, gre pri stripu za verbalno vizualni medij zaporedja sličic, ki ga lahko nadgradi risani film.

Različne teme kot tudi žanri omogočajo avtorici veliko svobode pri pripravi in izdelavi končnega izdelka. Risbe so lahko linearne kot tudi slikarske, enobarvne ali več barvne. V večini primerov jih postavi na belo površino kot osrednjo točko, brez specifične prostorske opredelitve. Nastajajo na papirju s pomočjo alkoholnih markerjev, flomastrov, akvarelnih barvic kot tudi svinčnika. Že sama velikost papirja govori svojo zgodbo, ki bi jo lahko povezovali z dnevniškimi zapisi pisatelja le, da tu nastajajo kot zapisi umetnice, ki še odkriva stil in tok kamor jo bo le-ta zanesel.

Anna Sangawa Hmeljak se predstavlja z bolj ali manj sanjsko-domišljijskim svetom, a vendar se lahko v določenih junakih najde tudi posameznik z realistično podanim značajem, ki nam omogoča, da ga umestimo v točno določeno kulturno okolje. To vidimo pri delih: "Tiger, Tibetanski dedek, Afriška maska kot tudi Ribič s kormorani".

V drugem sklopu smo priča hibridom, križancem človeka in živali. Tu izpostavi držo in lastnosti človeka, medtem ko je telo v sintezi med enim in drugim. Gre za fantazijski svet junakov, v katerem izstopajo: "Pastirica, Idolomantis Diabolica in Creobroter Gemmaus".

Na koncu pa bi izpostavila še deli "Tibetanski starčki" in "Viseči". Prepriča nas z igrivo in duhovito prikazano zgodbo. Tu prevlada lahkotna, simpatična, že skoraj všečna nota.

Če bi iskali vzporednice in navdih v njenem delu, bi vsekakor zaključili, da ga črpa iz narave same, da se ne omejuje s kulturnim izročilom, da želi preseči te meje, a hkrati je želja med biti in ne biti včasih le prepričanje, ki se bo razblinilo s potjo na katero se bo podala.

Melita Ažman, univ. dipl. um. zgod.